CELEX: 32020D0534
Language: ro
Date: 2020-04-16 00:00:00
Title: Decizia de punere în aplicare (UE) 2020/534 a Comisiei din 16 aprilie 2020 de suspendare a evaluării cererilor de aderare la rețelele europene de referință existente (Text cu relevanță pentru SEE)

17.4.2020   
               
               
                  RO
               
               
                  Jurnalul Oficial al Uniunii Europene
               
               
                  L 119/18
               
            
         DECIZIA DE PUNERE ÎN APLICARE (UE) 2020/534 A COMISIEI
         din 16 aprilie 2020
         de suspendare a evaluării cererilor de aderare la rețelele europene de referință existente
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2011/24/UE a Parlamentului European și a Consiliului din 9 martie 2011 privind aplicarea drepturilor pacienților în cadrul asistenței medicale transfrontaliere (1), în special articolul 12 alineatul (4) literele (b) și (c),
         întrucât:
         
                     (1)
                  
                  
                     Decizia de punere în aplicare 2014/287/UE a Comisiei (2) stabilește criteriile pentru înființarea și evaluarea rețelelor europene de referință (denumite în continuare „rețelele”) și a membrilor lor și pentru facilitarea schimbului de informații și de expertiză privind înființarea și evaluarea respectivelor rețele. Articolul 6 din decizia respectivă a invitat statele membre să înființeze un comitet al statelor membre cu scopul de a decide dacă să aprobe sau nu propunerile de înființare de rețele, componența și desființarea lor. Statele membre au înființat Comitetul statelor membre, care a aprobat ulterior 23 de rețele în decembrie 2016 și una în februarie 2017. Toate rețelele și-au început activitățile în 2017.
                  
               
                     (2)
                  
                  
                     Decizia de punere în aplicare (UE) 2019/1269 a Comisiei (3) a modificat Decizia de punere în aplicare 2014/287/UE și a introdus, printre altele, conceptul de comitet pentru fiecare rețea în parte, precum și termene limită în cadrul cărora respectivele comitete să emită proiectul lor de aviz și un aviz definitiv cu privire la cererile de aderare.
                  
               
                     (3)
                  
                  
                     Astfel, articolul 8 din Decizia de punere în aplicare 2014/287/UE stabilește procedura pentru cererile de aderare la rețelele existente, inclusiv termenele specifice care trebuie respectate de comitetele rețelelor și de furnizorii de servicii medicale care doresc să devină membri.
                  
               
                     (4)
                  
                  
                     Apelul pentru exprimarea interesului de aderare la rețelele existente a fost deschis în 2019, iar evaluarea cererilor primite este în curs de desfășurare.
                  
               
                     (5)
                  
                  
                     Din cauza epidemiei de COVID-19, eforturile furnizorilor de asistență medicală și ale cadrelor medicale din Uniune sunt pe deplin dedicate abordării actualei crize din domeniul sănătății publice. S-a adus în atenția Comisiei, printr-o serie de cereri din partea diferitelor comitete ale rețelelor, faptul că aceste circumstanțe excepționale fac imposibilă respectarea de către comitete și solicitanți a termenelor prevăzute la articolul 8 din Decizia de punere în aplicare 2014/287/UE.
                  
               
                     (6)
                  
                  
                     Pentru a permite continuarea adecvată a procedurii de evaluare după ce circumstanțele excepționale legate de această urgență din domeniul sănătății publice încetează să mai existe, evaluarea cererilor de aderare la rețelele existente, care erau în curs la 31 martie 2020, ar trebui suspendată de la 1 aprilie 2020 până la 31 august 2020. Pentru a asigura transparența deplină, serviciile Comisiei ar trebui să informeze toate comitele rețelelor, solicitanții și statele membre cu privire la suspendare și la motivele acesteia.
                  
               
                     (7)
                  
                  
                     Pentru a risipi incertitudinea cu privire la cererile în curs de soluționare în timpul pandemiei, prezenta decizie ar trebui să intre în vigoare în ziua următoare datei publicării.
                  
               
                     (8)
                  
                  
                     Din motive de securitate juridică, decizia ar trebui să se aplice retroactiv, de la 1 aprilie 2020.
                  
               
                     (9)
                  
                  
                     Măsura prevăzută în prezenta decizie este conformă cu avizul comitetului instituit în temeiul articolului 16 din Directiva 2011/24/UE,
                  
               ADOPTĂ PREZENTA DECIZIE:
         
            Articolul 1
            Evaluarea cererilor de aderare la rețelele europene de referință existente, care erau în curs la 31 martie 2020, se suspendă de la 1 aprilie 2020 până la 31 august 2020.
         
         
            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 aprilie 2020.
         
         
            Adoptată la Bruxelles, 16 aprilie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 88, 4.4.2011, p. 45.
         
            (2)  Decizia de punere în aplicare 2014/287/UE a Comisiei din 10 martie 2014 de stabilire a criteriilor pentru înființarea și evaluarea rețelelor europene de referință și a membrilor lor și pentru facilitarea schimbului de informații și de expertiză privind înființarea și evaluarea unor asemenea rețele (JO L 147, 17.5.2014, p. 79).
         
            (3)  Decizia de punere în aplicare (UE) 2019/1269 a Comisiei din 26 iulie 2019 de modificare a Deciziei de punere în aplicare 2014/287/UE de stabilire a criteriilor pentru înființarea și evaluarea rețelelor europene de referință și a membrilor lor și pentru facilitarea schimbului de informații și de expertiză privind înființarea și evaluarea unor asemenea rețele (JO L 200, 29.7.2019, p. 35).